รัสเซียเผยราคาน้ำมันโลกมีโอกาสดิ่งเหวสู่ระดับ 25 ดอลลาร์สหรัฐ/บาร์เรล
เอาแล้วไง! ทางการรัสเซียยอมรับมีความเป็นไปได้ที่ราคาน้ำมันในตลาดโลกอาจดิ่งเหวร่วงสู่ระดับ 25 ดอลลาร์สหรัฐต่อบาร์เรล ซึ่งจะส่งผลกระทบอย่างสำคัญต่อเศรษฐกิจของรัสเซียที่ได้ชื่อว่าเป็นผู้ผลิตพลังงานรายใหญ่ของโลกทั้งในส่วนของน้ำมันและก๊าซธรรมชาติ
14 ม.ค. 2559

อเล็กเซย์ อูลยูกาเยฟ รัฐมนตรีกระทรวงการพัฒนาเศรษฐกิจของรัสเซีย ออกมาเปิดเผยวานนี้ (13 ม.ค.) ผ่านทางสถานีโทรทัศน์ช่องข่าวยอดนิยมของแดนหมีขาวอย่าง “Rossiya-24” โดยระบุว่า รัฐบาลรัสเซีย ได้ประเมินสถานการณ์ราคาน้ำมันในตลาดโลกอย่างใกล้ชิดและยอมรับถึงความเป็นไปได้ที่ราคาน้ำมันในตลาดโลก อาจปรับตัวร่วงลงสู่ระดับ 25 ดอลลาร์สหรัฐต่อบาร์เรล และอาจฉุดค่าเงินรูเบิลของรัสเซียให้ร่วงไปอยู่ในระดับเกินกว่า 80 รูเบิลต่อ 1 ดอลลาร์ ซึ่งจะส่งผลกระทบอย่างสำคัญต่อเศรษฐกิจของรัสเซียที่ได้ชื่อว่า เป็นผู้ผลิตพลังงานรายใหญ่ของโลกทั้งในส่วนของน้ำมันและก๊าซธรรมชาติ

ด้านแหล่งข่าวทางการทูตในกรุงมอสโกออกมาเปิดเผยว่า ประธานาธิบดีวลาดิมีร์ ปูติน ผู้นำรัสเซีย ได้กล่าวระหว่างการเข้าร่วมประชุมคณะรัฐมนตรีในวันพุธ (13 ม.ค.) โดยย้ำว่า รัสเซียมีความพร้อมรับมือกับสถานการณ์ทางเศรษฐกิจในเวลานี้โดยเฉพาะราคาพลังงานในตลาดโลกที่ลดต่ำลงอย่างต่อเนื่อง แต่ย้ำให้บรรดารัฐมนตรีคอยติดตามสถานการณ์รอบด้านอย่างใกล้ชิดเพื่อเตรียมแผนรองรับ “เหตุการณ์ไม่คาดฝัน” ที่อาจส่งผลกระทบอย่างสำคัญต่อเศรษฐกิจของประเทศ
ก่อนหน้านี้ ข้อมูลจากกระทรวงพลังงานของรัสเซียที่มีการเผยแพร่เมื่อ 2 ม.ค. ระบุว่า รัสเซียผลิตน้ำมันดิบได้สูงสุดเป็นประวัติการณ์ถึง 534 ล้านตันในปี 2015 ที่เพิ่งผ่านพ้นไป ถึงแม้ภาวะราคาน้ำมันในตลาดโลกจะอยู่ในช่วงขาลง
สำหรับการดิ่งลงของราคาน้ำมันในตลาดโลกตลอดจนมาตรการคว่ำบาตรจากสหรัฐอเมริกาและโลกตะวันตกต่อบทบาทของรัฐบาลมอสโก ต่อวิกฤตในยูเครน ได้ส่งผลกระทบไม่น้อยต่อเศรษฐกิจของรัสเซีย ที่ต้องพึ่งพารายได้จากน้ำมันและก๊าซธรรมชาติในการขับเคลื่อนการเติบโต จนค่าเงิน “รูเบิล” เคยปรับร่วงลงไปกว่าครึ่งหนึ่งในบางช่วงของปีที่แล้ว เมื่อเทียบกับในปี 2014 ก่อนที่ค่าเงินรูเบิลจะฟื้นตัวกลับคืนมาหลังราคาพลังงานในตลาดโลกเริ่มมี เสถียรภาพเมื่อช่วงปลายปีที่ผ่านมา     
ก่อนหน้านี้มีการเผยว่าทางการรัสเซียจัดทำงบประมาณแผ่นดินสำหรับปี 2016 บนพื้นฐานของราคาน้ำมันในตลาดโลกที่ระดับ 50 ดอลลาร์ต่อบาร์เรล แม้ราคาน้ำมันล่าสุดจะร่วงลงไปแตะที่ระดับราวบาร์เรลละ 37 ดอลลาร์ ซึ่งเท่ากับว่ามีความเสี่ยงที่รัสเซียอาจต้องเผชิญกับภาวะขาดดุลครั้งมโหฬาร
ด้านมิกาอิล กรูติกิน ที่ปรึกษาด้านพลังงานและนักวิเคราะห์ตลาดพลังงานระดับแถวหน้าของรัสเซียระบุว่าในเวลานี้รัฐที่เป็นผู้ผลิตพลังงานเกือบทุกแห่งในโลก รวมทั้งรัสเซีย ต่างหันมาให้ความสำคัญกับการเพิ่มปริมาณผลผลิตน้ำมันและก๊าซธรรมชาติของตน ออกสู่ตลาดโลกให้มากที่สุดเท่าที่จะเป็นไปได้ โดยไม่สนใจว่าการทำเช่นนี้ จะยิ่งฉุดราคาพลังงานในตลาดโลกให้ลดต่ำลงไปอีก